钦定古今图书集成/明伦汇编/氏族典/第628卷 > 《郑樵通志》 > 赫连达
## 钦定古今图书集成/明伦汇编/氏族典/第628卷 > 《郑樵通志》 > 赫连达

按《周书赫连达传》，“达字朔周，成乐人，勃勃之后也。曾
祖厍多汗，因避难，改姓杜氏。达性刚鲠，有胆力，少从
贺拔岳征讨有功，拜都将，赐爵长广乡男，迁都督。及
岳为侯莫陈悦所害，军中大扰。赵贵令达驰往。太祖
见达，恸哭问故，达以实对。太祖遂以数百骑南赴。悦
平，加平东将军。魏孝武入关，褒叙勋义，以达首迎元帅，匡复秦、陇，进爵魏昌县伯。从仪同李虎破曹泥，除
镇南将军、金紫光禄大夫，加通直散骑常侍。从复弘
农，战沙苑，皆有功。除泉郡守，转帅都督，除济州刺史。
诏复姓赫连氏。以达勋望兼隆，乃除云州刺史，即本
州也。进爵为公，拜大都督，寻授仪同三司。从大将军
达奚武攻汉中，梁宜丰侯萧循拒守积时，后乃送款。
加侍中，进爵蓝田县公。六官初建，授左遂伯，出为陇
州刺史。保定初，迁大将军、夏州总管。达性质直，遵奉
法度，轻于鞭挞，而重慎死罪。性又廉俭。寻进乐川郡
公。建德二年，进位柱国。薨。子迁嗣。大象中，位至大将
军、蒲州刺史。